উপনির্বাচনে দলীয় নজরদারির জন্য ‘কন্ট্রোলরুম’ খুলেছিল তৃণমূল। কিন্তু শনিবার দিনভর সেই ‘কন্ট্রোলরুম’ থাকল ‘নোটময়’। ভোট নয়, দলের প্রথমসারির নেতাদের বিশ্লেষণ আর মূল্যায়ন ছিল শুধুই নোট সংক্রান্ত পরিস্থিতি ঘিরে। 
যে কোনও নির্বাচনেই ইএম বাইপাস সংলগ্ন তৃণমূল ভবনে বসে ভোট তদারকি করে থাকেন শাসকদলের নেতারা। এদিনও বেলা বাড়তেই দলের শীর্ষনেতৃত্ব একে একে সেখানে পৌঁছন। সকলের আগে পৌঁছে যান তৃণমূলের সহ-সভাপতি মুকুল রায়। এই রকম ভোটের দিনে সপারিষদ মুকুলই খুঁটিনাটি নজরদারির দায়িত্বে থাকেন। পাশাপাশি, ভোট পড়া এবং না-পড়ার অঙ্ক কষেন দলের সর্বভারতীয় সাধারণ সম্পাদক সুব্রত বক্সি। আর এই দুই কাজ হয় দলের মহাসচিব পার্থ চট্টোপাধ্যায়ের উপস্থিতিতে। এদিন বক্সি-মুকুল থাকলেও পার্থ ছিলেন না। ছিলেন প্রাক্তন মন্ত্রী মণীশ গুপ্ত। ‘কন্ট্রোলরুমে’ এদিনের নতুন মুখ নবাগত মানস ভুঁইয়া। দেখা গিয়েছে পদ থেকে অপসারিত নেতা শঙ্কুদেব পণ্ডাকেও। অথচ ভোট নিয়ে কোনও চর্চা ছিল না। দলেই এক নেতার কথায়, ‘‘তিনটি জায়গায় ভোট। দু’টি লোকসভা এবং একটি বিধানসভা আসন। আমাদেরই ছিল, থাকবেও। আলোচনা আর কী হবে!’’ 
দলীয় দফতরের নীচের তলার ‘কন্ট্রোলরুমে’ দীর্ঘ সময় পাশাপাশিই ছিলেন বক্সি ও মুকুল। তাঁদের পাশে ছিলেন মণীশ। উল্টোদিকে মানস। কিন্তু দুপুর গড়িয়ে বিকেল গড়ালেও কারও মুখেই ভোট নিয়ে কথা ছিল না। বরং দিনের একটা বড় অংশ টিভির পরদায় চোখ ছিল তাঁদের। নোট পরিস্থিতি নিয়ে নিজেদের মতামত এবং মূল্যায়নই জানিয়েছেন নেতারা। প্রাক্তন ব্যাঙ্ক আধিকারিক হিসাবে এ ব্যাপারে বক্সির বিশ্লেষণ ছিল আর্থিক নীতি কেন্দ্রিক। কেন্দ্রীয় সরকার কীভাবে পদক্ষেপ করলে নোটের অভাব এড়ানো যেত, তা ব্যাখ্যা করেছেন তিনি। রাজ্যের প্রাক্তন মুখ্যসচিব মণীশ অর্থ, প্রশাসন এবং আইন নিয়ে মাঝেমধ্যে নিজের মত দিয়েছেন। মানস ব্যাখ্যা করেছেন কংগ্রেসের সঙ্গে বিজেপি’র আর্থিক 
নীতির ফারাক।